**Poemă**

*Ioan Silvan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poemă

Gol și fum neantul întruchipat de vis

solid ca o planetă cu margini ireale...

de-ar fi o vale numai, de-ar fi măcar un soare

definitiv stabil, cu ochii limpezi,

de-ar fi măcar un zâmbet cu trup fără ființă

o tresărire numai în loc de vast pustiu,

l-aș încrusta pe buze închis ca-ntr-un sicriu

și i-aș deține forma și credința.

De n-aș păși pe el ca printre stele

cu păsările-mi moarte, cu glasuri fără fraze...

de nu mi-ar da răcoarea sau gustul unei oaze

ci să-l privesc măcar, cu ochiul larg deschis

să fac din zborul lui un circuit închis

din zboru-acel haotic, un zâmbet solitar,

să-l schimb din Paradis, în Cer real.

Eu mi-aș trimite gândul

să-i cucerească golul...

dacă aș putea întinde spre el măcar un drum

cu caii mei de abur, cu zborul lor de fum,

i-aș arăta ce spaime, ce forțe reci ne înving,

când fără soare-n ele și fără glas sosesc

din sfera nebuniei, la noi în univers.